  Анжелика Тихонова корреспондент Виктор Шудегов «Справедливая Россия» партилэн Удмуртиысь улосвылъя ёзэтэныз кивалтонлэсь куштӥськыны малпа. Кун Думалэн азьвыл депутатэз ас мылкыдызъя ужысьтыз кошкон сярысь курон но гожтӥз ни, ивортэ политикая огазеяськонлэн пресс-службаез. «Мон партилэн улосвыл ёзэтэныз кивалтонлэсь куштӥськыны малпасько. Мынам улон интые табере Москваын гожтэмын, уставъя со шонер ӧвӧл. Соя мон Москваысь улосвыл ёзэтын лыдъяськыны кулэ», — вераз Виктор Шудегов иворъёсъя «Удмуртия» агентстволэн корреспондентэзлы. Солэн кылъёсызъя, партилэн улосвылъя ёзэтэзлэн йылпумъянъёсъя но быръёнъёсъя конференциез туэ толсуре ик ортчыны быгатэ ини. Собере со ужоскетъёсызлэсь быдэсак куштӥськоз. «Малпасько, президиуммы юнматоз (конференциез — ред.) <…> со толсуре но, оло, луоз ни», — пусйиз Виктор Шудегов. Озьы ик политик ивортӥз, солэсь интызэ Удмуртилэн Кун Кенешысьтыз «Справедливая Россия» фракцилэн азьветлӥсез Фарид Юнусов басьтыны быгатоз шуыса. Партилэн Шор Кенешезлэн Президиумез сое улосвылысь ёзэтлэн кенешеныз кивалтӥсе бырйыны ӵектӥз ини. «Солэн (Юнусовлэн — ред.) дэмламез вань ни, но пумкылъян конференци кутоз», — пусйиз Виктор Шудегов. Озьы ик со партие кыле но политика бордын ужзэ кунлэн шоркараз азинтыны малпа шуыса пусйиз. «Али «Справедливая Россия» партилэн тӧроезлы Сергей Михайлович Мироновлы советник юнматон сярысь ужпум эскериське. Со уж интыос 2017-тӥ арын нырысетӥ толшорысен уже пыртӥсько. Коллектив быръёнъёсты ортчымтэ азьвыл депутатъёслэсь кылдытӥськоз. Соин сэрен оппозицие пырись партиослэн трос ӧръёссы ворсатэк кылизы. Кылсярысь, милям партиямы дышетон но тодос удысъёс ворсамын ӧвӧл. Тодос удыс понна кылкутӥсьмы Черешнев Валерий Александрович, Россиысь тодосъя академиысь академик, со Екатеринбургъя ӧз ортчы, но тани мон, ваньмыз умой луиз ке, советникъёс луом. Советникъёс депутатъёслэн кадь ик ужоскетъёсты быдэсъялозы — катъёс гожъялозы, валэктонъёс, анализъёс лэсьтылозы», — вераз Виктор Шудегов. Тегъёс: Политика Ижкар быръёнъёс Удмуртия СправедливаяРоссия  